Austatud Riigikogu, head külalised, tere hommikust! Alustame Riigikogu täiskogu VII istungjärgu kaheksanda töönädala neljapäevast istungit. Täna on meil päevakorras Riigikogu juhatuse valimine. Väljakujunenud tava kohaselt saab eelnõusid ja arupärimisi üle anda pärast juhatuse valimiste lõppemist. Kõigepealt teated. Riigikogu esimees on edastanud Riigikogu liikmete arupärimise haridus- ja teadusminister Jaak Aaviksoole. Ja nüüd, head kolleegid, teeme kohaloleku kontrolli. Kohalolijaks on registreerunud 95 Riigikogu liiget, puudub 6.
Läheme tänase päevakorra juurde. Eesti Vabariigi põhiseaduse § 69 kohaselt valib Riigikogu oma liikmete hulgast Riigikogu esimehe ja kaks aseesimeest. Tulenevalt Riigikogu kodu- ja töökorra seadusest korraldab Riigikogu esimehe ja aseesimeeste valimisel hääletamist, selgitab valimistulemuse ning lahendab protestid Vabariigi Valimiskomisjon. Valimiste korraldamisel lähtub Vabariigi Valimiskomisjon Riigikogu kodu- ja töökorra seaduse §-st 7, § 81 lõikest 2 ja §-dest 86–89. Enne valimistoimingute juurde asumist lubage mul lühidalt teile tutvustada Riigikogu juhatuse valimisega seonduvat. Esmalt valitakse Riigikogu esimees. Riigikogu aseesimehed valitakse samaaegselt pärast Riigikogu esimehe valimist. Kandidaadi võib üles seada Riigikogu liige. Pärast Riigikogu esimehe valimist seatakse üles Riigikogu aseesimeeste kandidaadid. Ülesseatu peab andma kandideerimiseks oma nõusoleku. Hääletamine on salajane ning see toimub hääletamissedeli täitmise teel. Igal Riigikogu liikmel on nii Riigikogu esimehe kui ka aseesimeeste valimisel üks hääl. Hääled loetakse avalikult kohe pärast hääletamise lõppemist. Protest hääletamise korraldamise kohta esitatakse valimiskomisjonile kohe pärast hääletamise lõppemist ja hääletamistulemuste kohta viivitamatult pärast hääletamistulemuse teatavaks tegemist. Valimistulemus kuulutatakse välja kohe pärast võimalike protestide läbivaatamist. Riigikogu esimeheks saab kandidaat, kellele on antud üle poole kehtivatest häältest. Kui ükski kandidaat ei saa üle poole kehtivatest häältest, korraldatakse kahe enim hääli saanud kandidaadi vahel valimise lisavoor. Võrdse häälte arvu puhul heidetakse liisku. Kui Riigikogu esimehe kandidaatide nimekirjas on ainult üks kandidaat, osutub ta valituks, kui saab rohkem poolt- kui vastuhääli. Hääletamise korda tutvustan enne hääletamise väljakuulutamist. Kas Riigikogu liikmetel on senikõneldu kohta küsimusi? Küsimusi ei ole. Läheme edasi. Kas keegi Riigikogu liikmetest soovib üles seada Riigikogu esimehe kandidaadi? Palun, Sven Mikser!
Austatud juhataja! Head kolleegid! Mul on au esitada Riigikogu esimehe kandidaadiks hea kolleeg Eiki Nestor. Tegemist on parlamendisaadikuga, kellel on meist kõigist pikem parlamendistaaž. Usun, et Eesti parlamendi spiiker peaks olema inimene, kes on näinud seda saali nii ministriloožist kui ka saali poolelt, kes on töötanud eri komisjonides, juhtinud komisjone ja fraktsioone ning mõistab Riigikogu tööd ja töökorraldust nii seest- kui ka väljastpoolt. Ma usun, et Eiki Nestor on väga hea kandidaat Riigikogu esimehe kohale ja pälvib meist paljude toetuse. Aitäh!
Suur tänu! Kas on veel ettepanekuid? Palun, Kaia Iva!
Head kolleegid! Mul on privileeg seada üles Riigikogu esimehe kandidaadiks meie hea kolleeg Ene Ergma. Ta on inimene, keda me oleme näinud siin saalis pikki aastaid Riigikogu tööd juhtimas. Ta on teinud seda kauem, kui suurem osa meist siin saalis on olnud. Me tunneme teda kui õiglast ja sooja südamega inimest, kelle käes püsib kindlalt ka seadusehaamer. IRL soovitab valida Riigikogu esimeheks akadeemik Ene Ergma. Ene, mul on see au!
Suur tänu! Austatud härra Eiki Nestor, kas te olete nõus kandideerima Riigikogu esimehe ametikohale?
Austatud juhataja, aitäh, olen küll!
Palun andke oma nõusolek ka kirjalikult! Proua Ene Ergma, kas te olete nõus kandideerima Riigikogu esimehe ametikohale?
Jah.
Tänan! Palun andke oma nõusolek ka kirjalikult!
Lugupeetud Riigikogu, kes on selle poolt, et sulgeda Riigikogu esimehe kandidaatide nimekiri? Palun võtta seisukoht ja hääletada! Poolt hääletas 95 rahvasaadikut, vastuolijaid ega erapooletuid ei ole. Riigikogu esimehe kandidaatide nimekiri on suletud. Kuulutan välja vaheaja Riigikogu esimehe kandidaatide nimede kandmiseks hääletamissedelile. Vaheaja lõppemisest anname märku helisignaaliga.
Lugupeetud Riigikogu liikmed! Vabariigi Valimiskomisjon on valmis läbi viima Riigikogu esimehe valimist. Komisjoni liikmed kontrollivad siinsamas teie ees hääletamiskasti ja pitseerivad selle turvaplommiga. Kast on kontrollitud ja pitseeritud. Head kolleegid, lubage mul tutvustada hääletamise korda. Valimiskomisjon annab nimekirja alusel Riigikogu liikmele hääletamissedeli koos ümbrikuga. Seejuures palun Riigikogu liikmetel esitada hääletamissedeli saamiseks valimiskomisjonile oma isikut tõendav dokument, st Riigikogu liikme tunnistus, pass, ID-kaart või juhiluba. Hääletamissedeli saamise kohta annab Riigikogu liige allkirja. Hääletamissedel täidetakse hääletamiskabiinis. Riigikogu liige märgistab hääletamissedelil ristiga lahtri selle kandidaadi nime juures, kelle poolt ta hääletab. Hääletamissedel, millel on märgistatud rohkem kui üks lahter või millel ei ole märgistatud ühtegi lahtrit, loetakse kehtetuks. Hääletamine toimub Riigikogu saali kõrval fuajees. Te väljute hääletamisruumi saali tagauksest. Fuajees on üles seatud lauad, kust saate hääletamissedeli ja ümbriku. Pärast hääletamissedeli kättesaamist teete hääletamiskabiinis oma otsuse, asetate hääletamissedeli ümbrikusse ning suundute hääletamiskasti juurde. Pärast seda, kui ümbrik on märgistatud valimiskomisjoni pitsatiga, lasete oma hääletamissedeli isiklikult hääletamiskasti. Kui te olete hääletamissedeli täitmisel kogemata eksinud või sedeli rikkunud ning märkate seda enne sedeli hääletamiskasti laskmist, on teil rikutud sedeli tagastamise korral õigus saada uus hääletamissedel. Kas Riigikogu liikmetel on küsimusi hääletamise korraldamise kohta? Küsimusi ei ole. Valimiste ajal tohivad hääletamisruumis peale Riigikogu liikmete viibida ainult valimiskomisjoni liikmed ja valimiskomisjoni teenindavad isikud. Riigikogu kodu- ja töökorra seaduse § 87 lõike 5 kohaselt on Riigikogu liikmetel hääletamiseks aega 30 minutit hääletamise algusest arvates. Kell on 10.17, hääletamine lõpeb kell 10.47. Hääletamise lõppemisest annan märku helisignaaliga, mille järel palun kõigil Riigikogu liikmetel koguneda tagasi istungisaali. Kuulutan välja hääletamise Riigikogu esimehe valimisel.
Austatud Riigikogu, kuulutan hääletamise Riigikogu esimehe valimisel lõppenuks. Palun hääletamiskast saali tuua! Kas Riigikogu liikmetel on hääletamise korraldamise kohta proteste? Proteste ei ole. Läheme järgmise protseduuri juurde. Kõigepealt palun kontrollida hääletamiskasti ja seda, ega hääletamiskasti turvaplomm ei ole rikutud. Korras, tänan! Palun valimiskomisjoni liikmetel asuda hääli lugema! [[Valimiskomisjon loeb hääli.]] Lugupeetud Riigikogu, Riigikogu esimehe valimise hääletamistulemuste kontrollimiseks annan sõna Vabariigi Valimiskomisjonile. Palun, valimiskomisjoni aseesimees Meelis Eerik!
Eiki Nestori poolt antud hääled: 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 45, 46, 47, 48, 49, 50, 51, 52, 53, 54. [[Aplaus.]] Ene Ergma poolt antud hääled: 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 45. Kehtetuid sedeleid on 1. Sedel on kehtetu seetõttu, et kumbagi lahtrit ei ole täidetud.
Austatud Riigikogu, teen teatavaks hääletamistulemused Riigikogu esimehe valimisel. [[Aplaus.]] Vabariigi Valimiskomisjoni protokoll hääletamistulemuste kohta Riigikogu esimehe valimisel. "Vabariigi Valimiskomisjon tegi häälte lugemisel kindlaks järgmised arvud. Nimekirja kantud Riigikogu liikmete arv – 101, hääletamissedeli saanud Riigikogu liikmete arv – 100, hääletamisest osa võtnud Riigikogu liikmete arv – 100, kehtetute hääletamissedelite arv – 1. Riigikogu esimehe kandidaadi Eiki Nestori poolt antud häälte arv – 54, Ene Ergma poolt antud häälte arv – 45. Protokoll on koostatud 2014. aasta 20. märtsil kell 11.02." Alla on kirjutanud Alo Heinsalu, Vabariigi Valimiskomisjoni esimees. Kas Riigikogu liikmetel on hääletamistulemuse kindlakstegemise kohta proteste? Proteste ei ole, sel juhul palun vormistada Vabariigi Valimiskomisjoni otsus! Austatud Riigikogu, kuulutan välja hääletamistulemuse Riigikogu esimehe valimisel. Vabariigi Valimiskomisjoni otsus nr 41 "Riigikogu esimehe valimise tulemuste kindlakstegemine" Tallinnas 20. märtsil 2014. aastal. "Riigikogu kodu- ja töökorra seaduse § 7 lõike 5 ja § 82 lõike 1 alusel Vabariigi Valimiskomisjon otsustab: tunnistada Eiki Nestor valituks Riigikogu esimeheks." Alla on kirjutanud Alo Heinsalu, Vabariigi Valimiskomisjoni esimees. Lugupeetud Riigikogu esimees, õnnitlen teid ja annan istungi juhatamise teile üle!
Tänan! Nagu ma veel hästi mäletan, järgneb kodukorra kohaselt nüüd Riigikogu aseesimeeste valimine. Aseesimeeste valimise kord on põhimõtteliselt sama mis Riigikogu esimehe valimisel. Selleks, et saaks aseesimehi valida, palun teha ettepanekuid aseesimeeste kandidaatide kohta. Palun, Kadri Simson!
Head kolleegid! Teen ettepaneku esitada Riigikogu aseesimehe kandidaadiks Jüri Ratas, kelle senised teod räägivad temast palju enam, kui mina sõnades väljendada oskaksin. Aitäh!
Jaanus Tamkivi, palun!
Lugupeetud esimees! Austatud kolleegid! Reformierakond esitab, nagu öeldakse, kogu kollektiivi nimel taas Riigikogu aseesimehe kandidaadiks Laine Randjärve. Laine on selles ametis juba väga kogenud, ta on suurepäraselt oma tööga hakkama saanud. Nagu teada, on Laine nõus seda koormat edasi vedama. Niisiis, hääletage kõik Laine poolt, ka need, kes ei ole nii plaaninud! Aitäh!
Jüri Ratas, kas oled nõus kandideerima Riigikogu aseesimeheks?
Tänan! Jah, olen!
Palun seda ka kirjalikult kinnitada! Laine Randjärv, kas sa oled nõus kandideerima Riigikogu aseesimeheks?
Jah, olen nõus.
Palun seda kinnitada ka kirjalikult! Lugupeetud Riigikogu, kes on selle poolt, et sulgeda Riigikogu aseesimehe kandidaatide nimekiri? Palun võtta seisukoht ja hääletada! Selle ettepaneku poolt on 85 Riigikogu liiget, vastuolijaid ega erapooletuid ei ole. Otsus on vastu võetud. Kuulutan välja vaheaja Riigikogu aseesimeeste kandidaatide nimede kandmiseks hääletamissedelile. Vaheaja lõppemisest anname märku helisignaaliga.
Vaheaeg on lõppenud, Vabariigi Valimiskomisjon on valmis läbi viima Riigikogu aseesimeeste valimist. Palun komisjoni liikmetel kontrollida hääletamiskasti ja pitseerida see turvaplommiga! Kast on kontrollitud ja pitseeritud. Hääletamiskord on sama mis Riigikogu esimehe valimisel. Kas lugupeetud kolleegidel on küsimusi hääletamise kohta? Paistab, et ei ole. Hääletamiseks on aega 30 minutit alates hääletamise algusest. Kell on 11.17, seega hääletamine lõpeb kell 11.47. Hääletamise lõppemisest anname märku helisignaaliga. Kuulutan välja Riigikogu aseesimeeste valimise.
Austatud Riigikogu! Ma pean kõigepealt vabandust paluma, eriti nende Riigikogu liikmete käest, kes istuvad saali tagumises osas. Nimelt, on selgunud üks vana inseneritõde, et iga masin töötab paremini siis, kui see sisse lülitatakse. Seetõttu palun vabandust, mul oli lihtsalt mikrofon sisse lülitamata. Luban ennast parandada. Kell on 11.48, kuulutan hääletamise Riigikogu aseesimeeste valimisel lõppenuks. Palun hääletamiskast saali tuua! Kas Riigikogu liikmetel on hääletamise korraldamise kohta proteste? Proteste ei ole. Palun kontrollida hääletamiskasti ja seda, et see oleks korras ja rikkumata! Palun valimiskomisjoni liikmetel asuda hääli lugema! [[Valimiskomisjon loeb hääli.]] Riigikogu aseesimeeste valimise hääletamistulemuste kontrollimiseks annan sõna Vabariigi Valimiskomisjonile. Palun, Meelis Eerik!
Loen ette antud hääled. Jüri Ratas – 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 45, 46, 47, 48. Laine Randjärv – 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 45, 46, 47, 48, 49, 50, 51. Kehtetuid sedeleid on 1. Sedel on kehtetu, kuna mõlemad lahtrid on täitmata.
Teen teatavaks hääletamistulemused Riigikogu aseesimeeste valimistel. Jüri Ratas – 48 häält, Laine Randjärv – 51 häält. Kas on proteste? Proteste ei ole. Palun siis vormistada Vabariigi Valimiskomisjoni otsus! [[Aplaus.]] Kuulutan välja valimistulemuse. Riigikogu kodu- ja töökorra seaduse § 7 lõike 6 ja § 82 lõike 1 alusel Vabariigi Valimiskomisjon otsustab: tunnistada Laine Randjärv valituks Riigikogu esimeseks aseesimeheks ja Jüri Ratas Riigikogu teiseks aseesimeheks. Austatud kolleegid, Riigikogu juhatus on valitud. Palun, Laine Randjärv ja Jüri Ratas, tulge korraks siia üles! [[Õnnitletakse aseesimehi.]]
Austatud kolleegid, Riigikogu juhatus on valitud ja aseesimehed õnnitletud.
Alles nüüd on võimalik üle anda eelnõusid või arupärimisi, kui keegi soovib. Soove ei ole. Riigikogu istung on lõppenud. Istungi lõpp kell 12.05.